Vivo Y3 हुआ लॉन्च, 5,000 एमएएच बैटरी और तीन रियर कैमरे हैं इसमें  
मीडियाटेक हीलियो पी35 प्रोसेसर से लैस है Vivo Y3 
 वीवो वाई3 का केवल 4 जीबी रैम और 128 जीबी स्टोरेज वेरिएंट उतारा गया है
16 मेगापिक्सल का सेल्फी कैमरा है Vivo Y3 में
हैंडसेट निर्माता कंपनी वीवो ने अपने नए स्मार्टफोन Vivo Y3 को लॉन्च कर दिया है। वाई-सीरीज़ के अंतर्गत लॉन्च किए गए वीवो वाई3 की अहम खासियतों की बात करें तो यह फोन तीन रियर कैमरे और ग्रेडिएंट डिज़ाइन के साथ आता है। Vivo Y3 में ऑक्टा-कोर मीडियाटेक प्रोसेसर का इस्तेमाल हुआ है। Vivo Y3 में गेम क्यूब, ई-स्पोर्ट्स मोड 2.0 और डुअल इंज़न फास्ट चार्जिंग जैसे कई काम के फीचर्स दिए गए हैं। वीवो वाई3 को चीन में JD.com पर लिस्ट कर दिया गया है। फिलहाल इस बारे में जानकारी नहीं मिल पाई है कि Vivo Y3 को चीन के बाहर अन्य मार्केट में कब लॉन्च किया जाएगा।

JD.com पर लिस्टिंग के अनुसार, Vivo Y3 का केवल एक ही वेरिएंट है जो 4 जीबी रैम और 128 जीबी स्टोरेज से लैस है। इस मॉडल की कीमत 1,498 चीनी युआन (लगभग 15,200 रुपये) है। वहीं दूसरी ओर कंपनी के आधिकारिक Vivo की चीनी वेबसाइट पर बने प्रोडक्ट पेज़ पर इसका दाम 1,500 चीनी युआन (लगभग 15,200 रुपये) है। Vivo Y3 के दो कलर वेरिएंट हैं- पीकॉक ब्लू और पीच पिंक।


डुअल-सिम वाला Vivo Y3 एंड्रॉयड पाई पर आधारित फनटच ओएस 9 पर चलता है। इसमें 6.35 इंच एचडी+ (720x1544 डिस्प्ले) है, इसका आस्पेक्ट रेशियो 19.3:9 है। स्क्रीन-टू-बॉडी रेशियो 89 प्रतिशत है। स्पीड और मल्टीटास्किंग के लिए ऑक्टा-कोर मीडियाटेक पी35 प्रोसेसर के साथ 4 जीबी रैम है।

कैमरा सेटअप की बात करें तो Vivo Y3 में तीन रियर कैमरे हैं, 13 मेगापिक्सल का प्राइमरी कैमरा है जिसका अपर्चर एफ/2.2 है। 8 मेगापिक्सल अल्ट्रा-वाइड लैंस और 2 मेगापिक्सल डेप्थ सेंसर। सेल्फी और वीडियो कॉलिंग 16 मेगापिक्सल का फ्रंट कैमरा है, इसका अपर्चर एफ/2.0 है।
Vivo Y3 में 128 जीबी स्टोरेज है, माइक्रोएसडी कार्ड की मदद से स्टोरेज को 256 जीबी तक बढ़ाना संभव है। फोन में जान फूंकने के लिए 5,000 एमएएच की बैटरी दी गई है जो डुअल इंज़न फास्ट चार्जिंग सपोर्ट के साथ आती है। कनेक्टिविटी के लिए 4जी वीओएलटीई, वाई-फाई, ब्लूटूथ (वर्जन का फिलहाल पता नहीं), यूएसबी ओटीजी, माइक्रो-यूएसबी (वर्जन 2.0) पोर्ट और 3.5 मिलीमीटर हेडफोन जैक है।
एक्सेलेरोमीटर, डिजिटल कंपास, फिंगरप्रिंट सेंसर और प्रॉक्सिमिटी सेंसर फोन का हिस्सा हैं। Vivo Y3 की लंबाई-चौड़ाई 159.43x76.77x8.92 मिलीमीटर और वज़न 190.5 ग्राम है।